laion/Wikipedia-Exotic huggingface dataset:
זאב ברנדה

זאב (וולף) ברנדה (1848–1918) היה מחלוצי היישוב ומראשוני מתיישבי פתח תקווה. ברנדה היה פעיל מאוד בנושא הצדקה וכיהן כראש ועד פתח תקווה בין השנים 1890 -1900. ברנדה נולד ב-1848 בעיר ביאליסטוק שבפולין. בילדותו התחנך בחדר, ולאחר מכן התמחה במלאכת האריגה. ב-1882 עלה לארץ ישראל בעליית הביאליסטוקאים (יהודים מהעיר ביאליסטוק שקנו אדמות בארץ ישראל) והתיישב במושבה יהודיה שבה התיישבו פליטי הקדחת מפתח תקווה והלכו מדי יום מרחק שעתיים הליכה כדי לעבוד את אדמתם. ב-1885 התיישב ברנדה בפתח תקווה ברחוב חובבי ציון מול רחוב פינסקר יחד עם שאר השבים למושבה. מהגעתו למושבה התמסר כולו לחקלאות, והקדיש מזמנו גם לפעילות ציבורית. בעקבות מצבם הכלכלי הקשה של חלק מבני המושבה התגייס לשיפור מצבם. ברנדה ייצר בחצר ביתו מטבעות צדקה מיוחדים עליהם הוטבע ערך. בזכות קשריו הרבים הצליח שהמטבעות יהיו סחירים בכל חנויות המושבה ושכנע את בעלי החנויות לתת חלק מהעודף במטבעות אלו - אותם שלשלו בני המושבה מייד לקופות הצדקה. ברנדה הקים גם ארגון צדקה בשם "זיכרון מנחם" ובית תמחוי לעניי המושבה. ברנדה היה חבר בוועד פתח תקווה שנים רבות, וכיהן בראש הוועד בין השנים 1890–1900. בשנים בהן כיהן כראש הוועד הקדיש חדר מביתו לצורכי הוועד. בתחילת מלחמת העולם הראשונה סייע ברנדה לפליטים מיפו ותל אביב, וסיפק להם אוכל ומקום לינה. מאוחר יותר נאלץ ברנדה בעצמו לעזוב את המושב בגלל הקרבות בין האימפריה העות'מאנית לבריטים, ועבר לזכרון יעקב. ברנדה נפטר בזכרון יעקב בי"א באב תרנ"ח (1918) ונקבר בבית העלמין. ברנדה התחתן עם אשתו הניה שנפטרה ב-1940. לזוג נולדו שבעה ילדים, מתוכם שלושה מתו מקדחת בזמן שהותם בפתח תקווה. אחת מהילדות, חמדה, המשיכה את מפעל הצדקה המשפחתי והקימה ארגון צדקה בפתח תקווה בשם "בנות תקווה" ועמדה בראשו 40 שנה. רחוב על שמו של ברנדה נקרא במרכז העיר פתח תקווה. מרכז פסג"ה פתח תקווה, עלון מידע - זאב ברנדה, 2003 זאב וולף ברנדה ז"ל, באתר ראשונים - מדריך הרחובות פתח תקווה (ארכיון) "זאב ברנדה ומטבע הצדקה". הארכיון לתולדות פתח תקוה ע"ש עודד ירקוני. 2014-06-23. נבדק ב-2018-03-25. זאב וולף ברנדה, באתר petah-tikva.rishonim.org.il הניה ברנדה, באתר billiongraves
Somos El Mundo 25 Por Haiti

"Somos El Mundo 25 Por Haiti" (בעברית: "אנחנו העולם 25 עבור האיטי") הוא שיר שהוקלט על ידי אמנים למען האיטי, אשר יצא לאור ב-1 במרץ 2010. השיר הוא בעצם גרסה בשפה הספרדית לשיר "We Are the World", שיצא בשנת 1985, אשר זוהה בעיקר עם מייקל ג'קסון וליונל ריצ'י. בסמוך לצאתה של הגרסה בשפה הספרדית לשיר, יצאה גם הגרסה בשפה האנגלית "We Are the World 25 for Haiti", לאותו השיר, על ידי אמנים שונים השרו אותה. את השיר הזה ביצעו מספר אמנים, ביניהם שאקירה, טליה וגלוריה אסטפן אשר כתבה אותו. במקור, השיר נכתב על ידי מייקל ג'קסון וליונל ריצ'י, והופק על ידי קווינסי ג'ונס ומיכאל אומרטיאן, אך לגרסתו הלטינית של השיר, אשר יצאה לרגל ציון 25 שנה מצאתו, הצטרפו שלושת הכותבים הלטיניים גלוריה אסטפן, אמיליו אסטפן ודדי יאנקי אליו במטרה לשכתב אותו לשפה הספרדית. בין היתר את הגרסה הלטינית הפיק אמיליו אסטפן גם כן. עם השיר הופיעו כולם לראשונה ב-"El Show de Cristina", ב-1 במרץ 2010. אמיליו אסטפן גלוריה אסטפן קווינסי ג'ונס חואנס ריקי מרטין חוזה פליסיאנו ויסנטה פרננדס לואיס אנריקה רומאו סנטוס פי ווי בלינדה חוזה לואיס רודריגז באנדה אל רקודו שאקירה קומון טליה ג'ני ריברה טיטו אל במבינו קאני גרסיה לואיס פונסי ג'ון סקאדה ווילי צ'ירינו ליסט אנה ברברה ג'ילברטו סנטה רוזה חואן לואיס גרה דייוויד ארצ'ולטה כריסטיאן קסטרו אדניטה נזאריו פאקיטה לה דל באריו ריקרדו מונטנר גלוריה אסטפן לואיס מיגל צ'איאן אולגה טניון נטליה חימנז פאולינה רוביו ניקי ג'אם מלינה לאון פיטבול טאבו דדי יאנקי איי.בי. קווינטנילה מיוזיקל סקורפיונס אלחנדרו פרננדז אלכס סינטק אלכסנדרה צ'רון אנדי גרסיה אנג'ליקה מריה אנג'ליקה ואלי ארתור הנלון קרלוס סנטנה כריסטיאן צ'אווס כריסטינה סארלגואי דיאנה רייס אדי הררה אייזה גונזלס אמילי אסטפן אנריקה איגלסיאס פרננדו וילהלונה פלקס פונסקה גלוריה טרווי ג'נקרלוס קנלה ג'וני פאצ'קו חורחה סלדון חורחה מורנו חורחה וילמיזר יוסלין ריברה לה ארלימאדורה בנדה אל לימון קאט דלונה קיי-פאז דה לה סיארה לנה לוסרו לוז ריוס מארק אנתוני מיגואל בוס מילי קוזדה מונטז דה דורנגו אוג'דה פטרישיה מנטרולה ריי רואיז סרג'יו מאייר ויסין ויאנדל iTunes Digital Download Somos el Mundo 25 por Haiti" (שיר) — 6:49" Somos el Mundo 25 por Haiti" (קליפ) — 7:00" We Are the World We Are the World: 25 For Haiti סרטון השיר "Somos El Mundo 25 Por Haiti" באתר יוטיוב Michael Jackson – We Are The World (באנגלית), נבדק ב-2018-03-22 Michael Jackson Lyrics - We Are The World, www.azlyrics.com (באנגלית) Unidad Editorial Internet, Artistas latinos graban un tema a beneficio de víctimas de terremoto en Haití | Gentes | elmundo.es, www.elmundo.es Letra de Somos El Mundo 25 Por Haiti de Artistas por Haiti | Musixmatch, Musixmatch (בספרדית)
סילט (עיר)

סילט (בבנגלית: সিলেট), הידועה גם בשם ג'אלאלבאד, היא עיר ומטרופולין בצפון-מזרח בנגלדש. האקלים בעיר הוא סובטרופי. נכון לשנת 2011, מתגוררים בסילט כ-531,000 תושבים. העיר נחשבת למרכז תרבותי ורוחני חשוב ביותר במדינה. מבחינה כלכלית, סילט נחשבת לעיר החשובה ביותר בבנגלדש לאחר דאקה וצ'יטגונג. לעיר יש חשיבות דתית אף בדת האסלאם. האזור נחשב למרכז ייצור הנפט והגז הטבעי במדינה. מבין המוצרים המרכזיים הנוספים המיוצרים בסילט, ניתן למנות את הגומי, שמן הדקלים, עבקנה, הדרים ואורז. התעשייה המקומית כוללת תחנות כוח, ייצור תרופות, טקסטיל וייצור דשן ומלט. הבודהיזם היה נפוץ באזור סילט עד המאה ה-11. בתקופה המוקדמת של ימי הביניים, האזור נשלט על ידי נסיכויות הינדיות. אבן בטוטה ביקר בסילט במהלך המאה ה-14. בתקופה זו החלה הנוכחות האסלאמית בסילט. במאה ה-16 הפכה העיר לחלק מן האימפריה המוגולית ובמאה ה-18 (החל משנת 1765) לחלק מן האימפריה הבריטית תחת שלטון חברת הודו המזרחית הבריטית. מטעי התה המסחריים הראשונים בהודו הבריטית נפתחו בסילט בשנת 1857. המועצה העירונית הוקמה כעשר שנים מאוחר יותר, בשנת 1867. ב-12 ביוני 1897 פגעה בעיר רעידת אדמה שלאחריה נבנו על ההריסות תשתיות ומבנים מתקדמים יותר. העיר עברה למזרח בנגל, החלק הבנגלי של פקיסטן, לאחר משאל עם שנערך לרגל חלוקת הודו ב-6 ביולי 1947. כ-239,619 אנשים הצביעו בעד הצטרפות למזרח בנגל, לעומת 184,041 איש שתמכו בהישארות בהודו. סילט הפכה למרכז תה אזורי בשנים שלאחר מכן. בשנת 1971 הייתה סילט למרכז עימותים במסגרת מלחמת העצמאות של בנגלדש. בשנת 2009 הוכרזה סילט כמטרופולין. לפי מפקד האוכלוסין שנערך בשנת 2011, מתגוררים בסילט כ-531,000 תושבים בכ-55,514 משקי בית. שיעור גידול האוכלוסייה בעיר הוא 1.73% לשנה, בניגוד ל-1.93% בשנת 1991. שיעור האוריינות בשנת 2001 עמד על כ-69.73%. האסלאם היא הדת הדומיננטית העיר (87.2%) ולאחריה ההינדואיזם (12.6%). מדיה וקבצים בנושא סילט בוויקישיתוף סילט, באתר אנציקלופדיה בריטניקה (באנגלית)
אדיר במלוכה

אדיר במלוכה (או כי לו נאה) הוא אחד מפיוטי פסח, המושרים בליל הסדר בסיום אמירת ההגדה של פסח. השיר נכתב לפי סדר אותיות הא"ב, וחרוזיו אחידים: "בִּמְלוּכָה" חורז עם "כַּהֲלָכָה", ו"ָיו" חורז בין השורות. פיוט זה הוא שיר שבח לאלוהים, וכולו מיוסד על פסוקים מהמקרא. מחבר הפיוט אינו ידוע, אך הוא מופיע בנוסחי ההגדה מאמצע ימי הביניים. יש שכתבו שהפיוט חובר לסעודה, ואינו שייך כלל לפסח. כך למשל ביהדות תוניס נהגו לשיר שיר זה בשמחת תורה. אמנם מספר טעמים נאמרו לבאר מדוע נכנס פיוט זה לסדר ההגדה. בחלק מקהילות אשכנז, נוהגים כמנהג המהר"ם מרוטנברג לדחות את הכוס הרביעי עד אחרי פיוט זה. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. לך - שמילי אונגר באלבום מדריגות, בלחן של הרשי ויינברגר. לשיר גרסת כיסוי מאת ארי היל ואלי מרקוס באלבום פרויקט איקס עם ארי היל ואלי מרקוס. אריאל זילבר, עקיבא מרגליות ומקהלת ישיבת בני עקיבא מטה בנימין. בלחן של אלחנן לובנברג.[1] יהורם גאון בלחן עממי.[2] הפיוט מתוך הגדת יהודה הפיוט מתוך הגדת דרמשטאדט מתוך הגדת רוטשילד מאיר בר-אילן, "מפיוטי ההגדה – 'אדיר הוא' ו'אדיר במלוכה'", מסורת הפיוט ד (תשס"ח), עמ' 37–60. (גרסה נוספת באתר הפיוט והתפילה) ביצועים ומידע על הפיוט באתר הזמנה לפיוט מידע על אדיר במלוכה בקטלוג הספרייה הלאומית בחלק מהדפוסים:חנוך בחלק מהדופסים:ישר. בחלק מהדפוסים:מרום. בחלק מהדפוסים:תמים. כך כתב החוקר דניאל גולדשמידט בהגדה של פסח בהוצאתו (עמוד 97). עיין לדוגמה בספר תפילות. הושענות והקפות. תר ץ. תונס, שמחת תורה, תר"ץ, באתר אוצר החכמה. עיין במאמרו של פרופסור מאיר בר-אילן. ראו מגן אברהם תפ:ב, וראו גם בהגדת רעדלהיים.
דיפלוקאולוס

דיפלוקאולוס (שם מדעי: Diplocaulus) הוא סוג של דו-חיים קדום שנכחד, אשר השתייך לסדרה שבקבוצת הלפוספונדילים. הוא חי בסוף הקרבון ובתקופת הפרם עד לסיומה לפני 255 מיליון שנה. מאובניו נמצאו בצפון אמריקה אך גם במרוקו. המין Diploceraspis burkei, אשר השתייך לסוג הועבר לסוג הקרוב דיפלוצרספיס. יצור זה היה הגדול שבלפוספונדילים והוא הגיע לאורך של מטר אחד. הוא היה בעל מבנה גוף של סלמנדרה גדולה אך ראשו הזכיר בומרנג ענקי עשוי עצם שהסתיים בקצוות חדים הפונים אחורה. הוא היה בעל זרועות קצרות מאוד וזנב קצר וייתכן שהוא שחה במים בדומה ללווייתנים המניעים את הזנב מעלה-מטה. לגבי מטרתה של הצורה המוזרה של ראשו, המחקר העלה שתי אפשרויות: ייתכן שהראש המוזר עזר לנווט במהירות את היצור במים, בדומה לסנפירי דגים; אפשרות נוספת היא שהוא מנע מטורפים גדולים לבלוע אותו, בגלל מבנהו המוזר. למרות זאת, נמצא מאובן של דיפלוקאולוס עם סימני נשיכה שקיבל מדימטרודון טורף, כנראה לאחר שגילה אותו רדום בעת בצורת. לסתותיו של היצור נמצאו מתחת הגולגולת המוזרה, בדומה לכמה מהבטאים. הדיפלוקאולוס תואר על ידי החוקר אדוארד דרינקר קופ ב-1877. יצור זה הופיע במשחקים Jurassic World: Alive, עולם היורה: המשחק ופארק היורה 3: בניית פארק. גרותורקס בהשוואה לאדם מדיה וקבצים בנושא דיפלוקאולוס בוויקישיתוף דיפלוקאולוס, באתר GBIF (באנגלית)
אמונים ערכו שבח

אמונים ערכו שבח הוא אחד מפיוטי ההגדה הנאמרים בליל הסדר, בעיקר בקרב קהילת עדות המזרח וצפון אפריקה. פיוט זה מושר מיד לאחר אמירת 'פסח ומצה ומרור' (לאחר אמירת ואמרתם זבח פסח הוא לה'). מחבר הפיוט הוא אהרן כהן, כפי שחתום בראשי החרוזים (אקרוסטיכון). עיקרו של הפיוט עוסק במצוות קרבן הפסח, שהיו מקריבים בבית המקדש בזמן שהיה קיים. בנוסף למצוות הפסח, הוסיף הפייטן והזכיר את שאר מצוות ליל הסדר, כגון אכילת המצה ומרור שהיו נאכלים יחד עם הפסח. וכן את מצוות סיפור יציאת מצרים ('נסי אל זכרתי וחסדיו ספרתי'). סיום הפיוט הוא בנתינת התורה במעמד הר סיני ('הנחיל תורה לעמו') אשר היה תכלית יציאת בני ישראל מארץ מצרים. כמה וכמה לחנים נתחברו על פיוט זה, וישנם אף הנוהגים לשיר כל בית בפיוט בלחן שונה. יוסף עוזר, הַשִּׁירָה וְהַשְּׂרָרָה, באתר News1 מחלקה ראשונה, 5 באפריל 2008 הפיוט אמונים ערכו שבח, באתר הפיוט והתפילה מידע על אמונים ערכו שבח בקטלוג הספרייה הלאומית
דג פחם

דג פחם (שם מדעי: Anoplopoma fimbria) הוא מין יחיד בסוגו של דג מסדרת העקרבנונאים. דג זה הוא אחד משני המינים במשפחת דגי הפחם, לצד ארילפיס זוניפר, שהוא הגדול שבמיני העקרבנונאים. מין זה הוא השני בגודלו בסדרה, ויכול להגיע לאורך של 120 סנטימטרים ולשקול עד 57 ק"ג. זהו דג איטי עם סנפירים עבים וצבעו לבן-אפרפר. הוא בעל ראש גדול ולסתות חזקות בקדמת ראשו. הזנב קטן וצר. הדג מצוי סביב הקרקעית הסלעית של מעמקי צפון האוקיינוס השקט בעומק 300-2,700 מטרים. הוא צד בשקט דגים קטנים יותר, מדוזות ורכיכות, אותם הוא הורג בלסתותיו החזקות. דג זה הוא דג מאכל חשוב ביפן. מדיה וקבצים בנושא דג פחם בוויקישיתוף דג פחם, באתר ITIS (באנגלית) דג פחם, באתר NCBI (באנגלית) דג פחם, באתר Animal Diversity Web (באנגלית) דג פחם, באתר FishBase (באנגלית) דג פחם, באתר GBIF (באנגלית)
איכתיוסטגאים

איכתיוסטגאים (שם מדעי: Ichthyostegalia) היא סדרה נכחדת מהקבוצה הפרפילטית לאבירנתודונטיה, בה החולייתנים יבשתיים המהווים שלב מעבר בין הדו-חיים לזוחלים. בני קבוצה זו התפתחו ככל הנראה מדגים בעלי סנפירים בשרניים שהחלו לעלות ליבשה, אך לא עזבו לגמרי את המים. בני הקבוצה מזכירים במראם את הסלמנדרות המודרניות או את הטמנוספונדילים, קרוביהם, אך היו בעלי גפיים דמויי-סנפירים, והם חיו רוב זמנם במים ואף שמרו על הזימים החיצוניים שלהם. יצורים אלה היו קטנים עד בינוניים, באורך של מטר אחד בממוצע, והם חיו ושגשגו בביצות וחופים רדודים במהלך תור הדבון ונכחדו לחלוטין אחריו. ככל הנראה הם אבותיהם של הטמנוספונדילים. Acanthostegidae Densignathidae Elginerpetontidae Ichthyostegidae - בה האיכתיוסטגה והאקנתוסטגה Jakubsonidae Metaxygnathidae Sinostegidae Tulerpetontidae Ventastegidae Ymeridae מדיה וקבצים בנושא איכתיוסטגאים בוויקישיתוף
דייוויד ברנהרדט

דייוויד לונגלי ברנהרדט (באנגלית: David Longly Bernhardt; נולד ב-17 באוגוסט 1969) הוא עורך דין אמריקאי שכיהן כמזכיר הפנים של ארצות הברית מאפריל 2019 ועד ינואר 2021. הוא החל לעבוד במחלקת הפנים של ארצות הברית בשנת 2001, ושימש כעורך הדין של המחלקה בין השנים 2006–2009. ב-28 באפריל 2017 מינה אותו הנשיא דונלד טראמפ להיות סגן מזכיר הפנים של ארצות הברית. ברנהרדט גדל בקולורדו, והיה פעיל בפוליטיקה של קולורדו מגיל שש עשרה, כאשר הגיש את הצעתו למועצת העיר של רייפל שלא להטיל מס על משחקי ארקייד במרכזי נוער. הוא קיבל את התואר הראשון שלו מאוניברסיטת צפון קולורדו בשנת 1990. בזמן לימודיו באוניברסיטת צפון קולורדו, הוא הגיש וקיבל התמחות בבית המשפט העליון של ארצות הברית. הוא סיים בהצטיינות את בית הספר למשפטים של אוניברסיטת ג'ורג' וושינגטון ב-1994. הוא התקבל ללשכת עורכי הדין של קולורדו מאוחר יותר באותה שנה. ברנהרדט התחיל את הקריירה כעורך דין בקולורדו. בשנת 2001 החל לעבוד במחלקת הפנים של ארצות הברית (DOI). בתחילה היה היועץ למזכירת הפנים גייל נורטון. בהמשך הפך ברנהרדט לעורך הדין של המחלקה לאחר אישור פה אחד מהסנאט של ארצות הברית. הוא היה גם ממונה מטעם ארצות הברית לוועדת הגבול הבינלאומי בין ארצות הברית וקנדה. ב-2009 חזר ברנהרדט למשרד עורכי הדין של קולורדו. הוא היה בעל מניות בחברה ויו"ר מחלקת משאבי הטבע במשרד. הלקוחות של ברנהרדט כללו בין היתר את הליברטון ואיגוד הנפט העצמאי של אמריקה. בנובמבר 2016, ברנהרדט רשם עצמו כלוביסט. לאחר שסיים את הרישום הרשמי שלו כלוביסט, הפך ברנהרדט ליועץ מחוז המים של וסטלנדס כשהוא עדיין עורך דין פרטי. אחרי נובמבר 2016 היה ברנהרדט אחראי לזמן קצר על צוות המעבר של משרד הפנים לפני שהנשיא דונלד טראמפ נכנס לתפקידו. בתפקיד זה היה ברנהרדט אחראי לפקח על הצוות במחלקת הפנים יחד עם דווין נונס. ב-28 באפריל 2017 מינה טראמפ את ברנהרדט לסגן מזכיר הפנים של ממשלתו. תפקידו הרשמי של ברנהרדט הוא "סגן בכיר למזכיר הפנים ראיין זינקי ומנהל הכספים של הקרקעות הפדרליות והאנרגיה". המינוי זכה לשבחים על ידי זינקי וכן לשבחים מצד סנאטורים רבים ושרים לשעבר. קבוצות אחרות מתחו ביקורת על מינויו של ברנהרדט בטענה שהוא "לוביסט בעל עוצמה גבוהה" וקיים חשש של ניגוד עניינים בשל עבודתו של המשרד בסוגיות רגולטוריות וברנהרדט בעל עבר של ייצוג חברות נפט ובעלי אינטרסים חקלאיים. באמצע מאי 2017, לפני הבאת אישור המינוי לסנאט, סנטורים ובהם מריה קנטוול וליסה מורקובסקי ועוד הביעה תמיכה בברנהרדט. ברנהרדט הופיע בפני ועדת האנרגיה ומשאבי הטבע של הסנאט של ארצות הברית ב-18 במאי 2017. במהלך חקירתו הוא העיד כי "נפעיל את החוק ונהיה כנים עם המדע" בהתייחסו למחלקת הפנים. במהלך הדיון אמר, כי עמדותיו של הנשיא, ולא המלצות המדענים, ינחו את מדיניות מחלקת הפנים ככל האפשר. ב-24 ביולי 2017 אישר הסנאט את מינויו של ברנהרדט לסגן מזכיר הפנים בהצבעה של 53 שתמכו מול 43 שהתנגדו והוא הושבע לתפקידו ב-1 באוגוסט 2017. ברנהרדט גר במחוז ארלינגטון, וירג'יניה נשוי לגנה ולהם שני ילדים. ברנהרדט הוא צייד ודייג. מדיה וקבצים בנושא דייוויד ברנהרדט בוויקישיתוף דייוויד ברנהרדט, ברשת החברתית LinkedIn
Zombie (שיר של הקרנבריז)

Zombie הוא שיר מחאה של להקת הרוק האירית הקרנבריז שיצא לאור בשנת 1994. השיר נכתב על ידי סולנית הלהקה דולורס או'ריורדן כתגובה להתקפת המחתרת האירית בשנת 1993 בעיר וורינגטון שבמחוז צ'שייר שבאנגליה, בה נהרגו שני ילדים, ולזכרם של שני הקורבנות: ג'ונתן בול בן ה-3 וטים פארי בן ה-12. השיר יצא לאור בשנת 1994 כשיר המוביל מתוך אלבומה השני של הלהקה "No Need to Argue", שיצא בשנה זו. השיר "Zombie" זכה בפרס שיר השנה בשנת 1995 של MTV אירופה. מילות השיר נכתבו על ידי סולנית הלהקה במהלך מסע הופעות של הלהקה בשנת 1993. המילים בשיר מתייחסות גם למרידת חג הפסחא שארעה באירלנד בראשית המאה ה-20: "זה אותו נושא נושן, מאז 1916, בראשך, בראשך הם עדיין נלחמים. עם הטנקים שלהם, ועם פצצותיהם, עם פצצותיהם ונשקיהם, בראשך, בראשך הם מתים". בשנת 1995 ביצעה הלהקה את השיר בתוכנית, "סאטרדיי נייט לייב". בשנת 2017 הוציאה הלהקה גרסה אקוסטית לשיר. הווידאו קליפ לשיר יצא באוקטובר 1994 בבימויו של סמואל באייר. בקליפ צבועה דלורס בצבע זהב על פניה ושיערה, כשהיא ניצבת ליד צלב ולידה קבוצת בנים הצבועים אף הם בצבע זה. בנוסף מופיעים בקליפ ילדים המשחקים במשחקי מלחמה, וצילום של חיילים בריטים מהרגימנט "אגריל אנד סתרלנד היילנדרס", המבצעים פטרול בצפון אירלנד במהלך תקופת הסכסוך בצפון אירלנד ("הצרות"). בשנת 2018 חידשה להקת ההאבי מטאל "Bad Wolves" את השיר המקורי עם גרסה חדשה בסגנון מטאל. הגרסה יצאה לאור ב-19 בינואר 2018. דולורס או'ריורדן הייתה אמורה לבצע קולות רקע לשיר, אך היא מתה ב-15 של אותו חודש, והלהקה ביצעה את הקאבר לבדה והוציאה אותו לאור לזכרה. מידע על היצירה "Zombie" באתר מיוזיק בריינז גרסאות נוספות ל"Zombie" באתר SecondHandSongs אפרת מלטר, ההיסטוריה העגומה מאחורי הלהיט "זומבי", באתר ישראל היום, 16 בינואר 2018 ZOMBIE by THE CRANBERRIES באתר songfacts "MTV Europe Music Award Winners 1994–2000", במגזין הבילבורד, 10 נובמבר 2001 The Cranberries Announce New Acoustic Album Something Else, Share “Linger”: Listen, Pitchfork, 14 March 2017 "'Zombie' Reanimated: How Bad Wolves' Cover of a '90s Rock Classic Became One of the Country's Best-Selling Songs". Billboard. נבדק ב-2018-10-17. Eleven Seven Music (2018-02-22), Bad Wolves - Zombie (Official Video), נבדק ב-2018-10-17
פיליפ ויטצ'רץ'

פיליפ ויטצ'רץ' (באנגלית: Philip Whitchurch; נולד ב-30 בינואר 1951) הוא שחקן תיאטרון, קולנוע וטלוויזיה אנגלי. הוא ידוע בעיקר מהופעתו בתפקיד מפקח ראשי פיליפ קאטו בסדרה "The Bill" בין השנים 1993 ל-1995. עוד שיחק באותה סדרה בתפקיד המפקח טוויסט. משנת 2000 עד 2006 גילם את טיילר בסדרה הקומית "הגיבור שלי". בטלוויזיה השתתף ויטצ'רץ' בסדרות "שארפ", "האחים מקגרגור", "Peak Practice", "הולבי סיטי", "ברז'ראק", "בון", "חדר מיון", "בחזרה לאחוזת העמק", "רציחות במידסומר", "G.B.H.", אינדיאנה ג'ונס הצעיר", "Waterfront Beat", "דרמרמה", "מחשבות רצחניות", "המלחמה של פויל", "Mersey Beat", קומדיות המצבים "In Exile" ו-"Get Real", הדרמה התקופתית "Plotlands", הסיטקום "A Perfect State", הסדרה "Virtual Murder" והסדרה הקומית "הכומר מדיבלי". ויטצ'רץ' שיחק בתפקיד דרק, יושב ראש חבר הנאמנים, בעונה הראשונה של סדרה "תקווה ותהילה", והופיע בפרק בסדרת הדרמה של ה-BBC "תחבולות חדשות". ב-1987 השתתף ויטצ'רץ' בסדרת הטלוויזיה לילדים "הנעלולים" (הוא דיבב את כל הדמויות בסדרה). עוד דיבב את זיפי בסדרה המצוירת "טוק טוקאן" של ערוץ CITV. מ-5 בדצמבר 2005 עד 2 בדצמבר 2006 שיחק ויטצ'רץ' בתפקיד אביו של בילי בעיבוד הבימתי של אלטון ג'ון למחזמר "בילי אליוט" שהוצג בתיאטראות וסט אנד. הוא שב להופיע באותו תפקיד מ-2 ביוני 2008 עד 29 בנובמבר 2008. בברודוויי גילם את אותה דמות מ-29 בינואר 2010 עד 2 במאי 2010. ב-2008 כיכב ויטצ'רץ' לצדם של שחקנים מהסדרה "The Bill" סיריל נרי וראסל באוטלר בפרק בסדרה "להעיר את המתים" של ערוץ BBC1. ב-2012 כיכב ויטצ'רץ' של לוק גרוס בסרט "Interview with a Hitman" שכתב וביים פרי בהנדל בו גילם פושע בריטי בשם טוסקה. עוד ב-2012 שיחק בדרמה של ITV "דלתות נפתחות" ששודרה ביום הקופסאות. בה גילם דמות בשם "הג'ורדי". ב-2013 שיחק בתפקיד אלפרד צ'למרס במחזה הביכורים של איאן רנקין "Dark Road". ב-2016 לוהק ויטצ'רץ בתפקיד דוכס גלוסטר בהפקה של להקת התיאטרון טאלאווה ותיאטרון רויאל אקסצ'נג מנצ'סטר של המחזה "המלך ליר". פיליפ ויטצ'רץ', במסד הנתונים הקולנועיים IMDb (באנגלית) פיליפ ויטצ'רץ', באתר AllMovie (באנגלית) פיליפ ויטצ'רץ', במסד הנתונים הקולנועיים KinoPoisk (ברוסית) "Ian Rankin's Dark Road, Royal Lyceum Theatre, Edinburgh". independent.co.uk. The Independent. 30 בספטמבר 2013. נבדק ב-25 באוקטובר 2013. {{cite web}}: (עזרה) "King Lear". נבדק ב-22 ביולי 2017. {{cite web}}: (עזרה)
אליפות העולם בשחמט 2007

אליפות העולם בשחמט 2007 הייתה תחרות שאורגנה על ידי פיד"ה ונערכה במקסיקו סיטי, בירת במקסיקו, במהלך ספטמבר 2007. בתחרות זו, בהשתתפות שמונה שחמטאים, זכה במקום הראשון וישוואנתן אנאנד מהודו והוכתר כאלוף העולם. זו הייתה התחרות הראשונה לאחר סיום הפילוג בעולם השחמט. אלוף העולם המכהן, ולדימיר קראמניק, סיים במקום השני ואיבד את התואר. התחרות נערכה בהשתתפות שמונה שחמטאים בשיטת ליגה בסיבוב כפול. אלוף העולם המכהן, ולדימיר קראמניק, הודיע שהוא מעדיף תחרות מועמדים ודו-קרב על התואר עם הזוכה בה, אך הסכים למתכונת שסוכמה על ידי פיד"ה. סוכם שאליפויות עולם עתידיות יערכו במתכונת של דו-קרב על התואר. רוסיה ולדימיר קראמניק - אלוף העולם המכהן הודו וישוואנתן אנאנד - מקום שני באליפות העולם 2005 רוסיה פטר סבידלר - מקום שלישי באליפות העולם 2005 רוסיה אלכסנדר מורוזביץ' - מקום רביעי באליפות העולם 2005 הונגריה פטר לקו - העפיל מתחרות המועמדים ישראל בוריס גלפנד - העפיל מתחרות המועמדים ארמניה לבון ארוניאן - העפיל מתחרות המועמדים רוסיה אלכסנדר גרישצ'וק - העפיל מתחרות המועמדים וסלין טופאלוב, שהפסיד בדו-קרב על התואר ב-2006 והיה סגן אלוף העולם, לא העפיל (במקומו נכלל קראמניק) ולכן קיבל פיצוי בסבב עתידי. משחקי התחרות, באתר צ'סגיימס (באנגלית)
אליפות העולם בשחמט 2008

אליפות העולם בשחמט 2008 הייתה דו-קרב אלוף העולם המכהן, וישוואנתן אנאנד, וקודמו, ולדימיר קראמניק. הדו-קרב נערך על ידי פיד"ה בבון, שבגרמניה, והסתיים בניצחונו של אנאנד, שהמשיך את כהונתו כאלוף העולם. בשנת 1993 התרחש פילוג בעולם השחמט ובמשך 13 שנים היה "אלוף העולם פיד"ה" ו"אלוף העולם קלאסי". בעקבות אליפות העולם בשחמט 2006 הפילוג הסתיים. ולדימיר קרמניק, אלוף העולם (קלאסי), ניצח את וסלין טופאלוב, אלוף העולם (פיד"ה) והוכתר כאלוף העולם. במהלך שיחות על סיום הפילוג סוכם שאם בסבב אליפות העולם בשחמט 2007 קראמניק יפסיד את התואר, תהיה לו זכות לדו-קרב חוזר עם אלוף העולם החדש. על בסיס זה נערך הדו-קרב. הדו-קרב היה אמור לכלול 12 משחקים. אם לאחר 12 משחקים לא היה יתרון לאף שחמטאי היה אמור להתחיל השלב השני - 4 משחקים של 25 דקות ו-10 שניות לאחר כל צעד. התחרות החלה ב-14 באוקטובר 2008 והסתיימה ב-29 באוקטובר לאחר 11 משחקים. מדיה וקבצים בנושא אליפות העולם בשחמט 2008 בוויקישיתוף משחקי הדו-קרב, באתר צ'סגיימס (באנגלית)
כוחה של אהבה

האם התכוונתם ל... כוחה של אהבה (אלבום) – אלבום של פאר טסי. כוחה של אהבה (שיר של פאר טסי) – שיר של פאר טסי. כוחה של אהבה (שיר של נטלי פרץ) – שיר של הזמרת נטלי פרץ. The Power Of Love – שיר של הזמרת סלין דיון. The Power Of Love – שיר של יואי לואיס וג'וני קולה.
גרלנד (טקסס)

גרלנד (באנגלית: Garland) היא עיר בטקסס, ארצות הברית, הממוקמת מזרחית לדאלאס. העיר ממוקמת כמעט לחלוטין בתוך מחוז דאלאס, למעט חלק קטן הממוקם במחוזות קולין ורוקוול. לפי מפקד האוכלוסין משנת 2019 מתגוררים בעיר כ-239,928 תושבים, מה שהופך אותה לעיר ה-93 בגודל אוכלוסייתה בארצות הברית, והעיר ה-12 בגודלה בטקסס והשנייה בגדולה במחוז דאלאס, לאחר דאלאס העיר. בשנת 2008 דורגה גרלנד במקום ה-67 בדירוג CNN וכתב העת Money כאחת מ"מאה הערים שטוב לחיות בהן בארצות הברית". העיר בלטה בדירוגים רבים נוספים הנוגעים לצמיחה כלכלית ולרמת איכות חיים. התעשייה המקומית מגוונת, ומורכבת בין השאר מאלקטרוניקה וייצור פלדה, נפט, מוצרי חלב, כובעים ומעבדי מזון. אזור גרלנד החל להיות מיושב באמצע המאה ה-19 וקהילות שונות החלו להתבסס בסביבה אחרי שנת 1874. הרכבת האזורית עזרה משמעותית לפתח את האזור. התוכניות ליישוב גרלנד החלו בשנת 1887 והעיר נקראה על שם אוגוסטוס היל גרלנד שהיה התובע הכללי של ארצות הברית, סנאטור ומושל ארקנסו. בסופו של דבר ההתיישבות עלתה לקרקע בשנת 1891. בשנת 1904 היו בעיר 819 תושבים. בשנת 1920 הוקם בעיר מפעל אשר סיפק חשמל לכולה. ב-9 במאי 1927 פגע טורנדו בעיר והרג 15 אנשים. המסחר העירוני התפתח מאוד בסוף שנות ה-30 והוקמו תחנות רדיו אזוריות. במהלך מלחמת העולם השנייה פעלו בסביבת גרלנד כמספר מפעלים לייצור מטוסים. לאחר המלחמה, חברת קראפט החלה לפעול בעיר. בשנת 1950, אוכלוסיית גרלנד עלתה על 10,000 תושבים. בשנים 1950-1954 סבלה טקסס מבצורת, וגרלנד צרכה מים רבים מהאגם הסמוך לה. בשנות ה-50 וה-60 גרלנד גדלה משמעותית כתוצאה מתהליך הפרוור שהתרחש בכל ארצות הברית. בשנת 1970 הוכפלה האוכלוסייה לכדי 81,500 תושבים. בשנת 1980 התגוררו בעיר 138,850 תושבים. הפיתוח הכלכלי המשיך גם בעשור הראשון של המאה ה-21. על פי מפקד האוכלוסין משנת 2010 התגוררו בעיר כ-226,876 בני אדם בכ-75,696 משקי בית. הצפיפות היא 1,534.1 נפש לקמ"ר. ההרכב הגזעי של העיר היה 57.5% לבנים, 14.5% אפרו-אמריקאים, 0.8% אינדיאנים, 9.4% אסייתים, 14.44% מגזעים אחרים, ו-3.3% משני גזעים או יותר. האוכלוסייה הווייטנאמית בעיר היא ה-16 בגודלה בארצות הברית. אוכלוסייה זו מהווה כ-12% מהזרים בגרלנד. הגיל החציוני הוא 33.7 שנים. ההכנסה החציונית עבור משק הבית בעיר היא 52,441$ וההכנסה לנפש בעיר היא כ-20,000 דולר. כ-11.1% מהמשפחות ו-14.5% מהאוכלוסייה היו מתחת לקו העוני. מבין תושבי העיר הידועים ניתן למנות את ליאן ריימס ומוקי בליילוק. מדיה וקבצים בנושא גרלנד בוויקישיתוף אתר האינטרנט הרשמי של גרלנד (באנגלית) אתר האינטרנט הרשמי של גרלנד (באנגלית) "Garland's History". Garland Landmark Society.
יחסי מצרים – קוריאה הצפונית

יחסי מצרים–קוריאה הצפונית מתייחסים ליחסים הדו-צדדיים בין רפובליקת מצרים הערבית לרפובליקה הדמוקרטית העממית של קוריאה. למצרים יש שגרירות בפיונגיאנג, בעוד שלקוריאה הצפונית יש שגרירות בקהיר. היחסים נותרו חזקים למדי מאז ימיו של גמאל עבד אל נאצר והמדינות הבלתי-מזדהות, כאשר קוריאה הצפונית תמכה בתוקף בעמדת נאצר בזמן מלחמת סיני. משלחת דיפלומטית צפון-קוריאנית נשלחה למצרים ב-1961 במטרה לכונן יחסים קונסולריים. בשנת 1964 נחתם הסכם הכרה בין המדינות. נשיא מצרים, עבד אל-פתאח א-סיסי, סירב לאכוף את הסנקציות של האו"ם על קוריאה הצפונית. חוסני מובארכ גייס טייסים צפון קוריאניים להכשרת חיל האוויר המצרי בעקבות מלחמת יום כיפור. הנשיא אנואר סאדאת אישר את מכירתם של טילים בליסטיים טקטיים לקוריאה הצפונית בין השנים 1976 ל-1981. גם קוריאה הצפונית סייעה למצרים לפתח מערכות טילים משלה. קוריאה הצפונית השיגה את הטילים הבליסטיים הראשונים שלה ממצרים בין 1979–1980. פורט סעיד שימשה כנמל מעבר ליצוא נשק צפון קוריאני לאפריקה. בשנת 2017 נמסר כי שר הביטחון המצרי, סידקי סובחי, הודיע כי מצרים "ניתקה את כל הקשרים הצבאיים עם צפון קוריאה". חברת התקשורת המצרית אורסקום הייתה קריטית להקמת קוריולינק ב-2008, ויצרה את רשת הטלפון היחידה של קוריאה הצפונית. יחסי החוץ של קוריאה הצפונית צפון־קוריאה - לימין נאצר, נגד ישראל, על המשמר, 27 בנובמבר 1964